Први позив за сениорску репрезентацију, тада Србије и Црне Горе, Ерцег је добио током лета 2006. од тадашњег селектора Драгана Шакоте. Накнадно је уврштен на списак након што је Дејан Милојевић отказао позив. Ерцег је био на припремама али одлуком селектора није био међу 12 играча који су путовали на Светско првенство 2006. у Јапану. Ипак наредне године се нашао на коначном списку селектора Зорана Славнића за Европско првенство 2007. у Шпанији. Репрезентација Србије је такмичење завршила већ у групној фази, а Ерцег је на три одигране утакмице бележио просечно 4,7 поена и 6 скокова по мечу. Код наредног селектора Душана Ивковића је током лета 2008. играо у квалификацијама за Европско првенство 2009. у Пољској. Србија је изборила пласман на поменуто првенство, али Ерцег ипак није путовао на њега. Прошао је комплетне припреме током лета 2009, али је одлуком селектора Ивковића отпао при последњем скраћивању списка.